Flere døde mens de deltok i kreftstudien Norwait: Nå får helseforetakene millionbot
Helse Stavanger og Helse Bergen får bot på til sammen 4,5 millioner kroner som følge av feil begått i Norwait-saken. Aftenposten har gjennom en serie artikler rettet et kritisk søkelys mot Norwait-studien. Hensikten med studien var å plukke ut pasienter med endetarmskreft. De som fikk god effekt av stråling, kunne slippe operasjon. I stedet skulle de følges opp i en vente-og-se-periode. Men noen pasienter skulle aldri vært inkludert. Disse utviklet gjenvekst av svulst og fikk spredning. Studien har fått sterk kritikk av Helsetilsynet. Og Statsforvalteren fastslo at 18 pasienter ved Haukeland som ble med i studien, fikk uforsvarlig helsehjelp. Sørvest politidistrikt har nå gitt Helse Stavanger et forelegg på 2,7 millioner kroner for brudd på helseforskningsloven i forbindelse med Norwait-studien. – Det foreligger særdeles skjerpende omstendigheter idet flere pasienter over et lengre tidsrom ble utsatt for fare for prognosetap eller ulempe, skriver politiet i forelegget. Også Helse Bergen har fått bot på 1,8 millioner kroner for sin rolle i studien. Var deltaker i studien – ble operert for sent En av dem som ble rammet av feilene i studien, var Hallvard Harholt.  Han fikk spredning av kreften i denne perioden, og ble operert for sent.  Han døde bare 67 år gammel. Forelegget kom på dagen ett år etter Hallvard døde. Harholts pårørende sto nylig frem i Aftenposten med et ønske om å bli avhørt av politiet. De mente enkelt-leger burde bli stilt til ansvar. Men gjennom forelegget fra politiet ble det klart at de etterlatte ikke blir kalt inn til avhør. Enkelt-leger vil ikke bli straffeforfulgt, slik de pårørende tok til orde for. – Vi synes det er riktig at det er foretaket som blir stilt til ansvar i straffesaken og ikke enkeltpersoner, sier administrerande direktør i Helse Bergen, Eivind Hansen.  Det samme sier Helse Stavanger. – Jeg mener det er riktig at en straff blir rettet mot foretaket, og ikke enkeltpersoner, sier administrerende direktør Helle Schøyen. De pårørende etter Hallvard er uenige. Skuffet over politiet – Vi er skuffa. Dette er for dårlig, sier Lisbeth Harholt Brech, Hallvards søster. Hun beskriver størrelsen på boten som «latterlig». – Det er heller ingen som blir stilt til ansvar. Personer som vi vet har begått grove, alvorlige feil, som er direkte ansvarlig for at mennesker ble inkludert i denne studien på feil grunnlag. – Dette gir signal om at man kan slippe unna med å spille russisk rullett på mennesker. Vi vet at det er strenge regler for slike studier, men når det kommer til stykket så er det ingen konsekvenser, mener hun. Også enken Irene Harholt reagerer. Hun har tidligere fortalt hva som skjedde på legekontoret da Hallvard ble med i studien. Hun mener mannen ble overtalt til å delta. – Det hadde store konsekvenser, påpeker hun. Da Aftenposten omtalte enkens versjon av saken, ønsket ikke legene som behandlet Hallvard å kommentere påstandene. Beklager De to helseforetakene har nå fått to uker på seg til å vurdere om de godtar boten. – Dette er en svært alvorlig sak og en stor belastning for pasienter, pårørende og etterlatte, sier administrerende direktør i Helse Bergen, Eivind Hansen i en pressemelding. – Dette beklager vi på det sterkeste, understreker han. Også Helse Stavanger beklager. – Dette er først og fremst en svært alvorlig sak og en stor belastning for de pasientene som har vært en del av denne studien, og som ikke er blitt fulgt opp slik de skulle, sier administrerende direktør Helle Schøyen.
Helse Stavanger og Helse Bergen får 4,5 millioner i bot for feil i Norwait-studien. Studien skulle finne kreftpasienter som ikke trengte operasjon, men fikk kritikk for uforsvarlig helsehjelp. Bøtene møter kritikk fra pårørende som mener enkeltpersoner også burde stilles til ansvar.